ምርታማነት ፣ ጥራትና  ተወዳዳሪነት ለፖሊሲዎችና ስትራቴጂዎች መተግበር ወሳኝ ነዉ – ዶክተር  ሙላቱ  ተሾመ
 መንግሥት ያወጣቸውን የልማት ፓሊሲዎችንና ስትራቴጂዎች ተግባራዊ ለማድረግ ምርታማነትን ፣ ጥራትንና ተወዳዳሪነትን ማሳደግ እንደሚገባ  የኢፌዴሪ  ፕሬዚደንት  ዶክተር  ሙላቱ ተሾመ ተናገሩ ።በትናንትናው ዕለት 4ኛው ዙር የጥራት ሽልማት ሥነሥርዓት በሸራተን ሆቴል በተካሄደበት ወቅት በክብር እንግድነት የተገኙት ዶክተር ሙላቱ እንደገለጹት በመንግሥት በተለያዩ ዘርፎች የወጡት ፖሊሲዎችና ስትራቴጂዎች ሙሉ ለሙሉ ተግባራዊ እንዲሆኑ ለማስቻል በአገሪቱ የሚገኙ አምራቾችና አገልግሎት ሠጪዎች ምርታማና በጥራት ተወዳዳሪ ሊሆኑ ይገባል ብለዋል ።የዘላቂ ልማቱንና የትራንስፎርሜሽን ግቦችን ለማሳካት በዓለም አቀፍ ደረጃ የመወዳደር አቅምን ማጎልበት ያስፈልጋል  ያሉት  ፕሬዚዳንቱ በተለይም  በኢንዱስትሪና ማኑፋክቸሪንግ ዘፎች  ምርታማነትን በማሳደግ የወጪ ንግድ ምርቶችን በጥራት  ተወዳድሮ በዓለም የገበያ ሥርዓት አሸናፊ ለመሆን በትኩረት መሥራት ይጠይቃል ።በአገሪቱ የኢኮኖሚያዊ መዋቅራዊ ለውጥ ለማምጣት የግል ዘርፉና ባለሃብቱ የሚኖረው  አስተዋጽኦ  ትልቅ መሆኑን የጠቆሙት ፕሬዚደንቱ የግሉ ዘርፍ የሥራ ፈጠራንና ልማታዊ አስተሳሰቡን በማሻሻል ለተወዳዳሪነት  በልምድ ፣በዕውቀትና ክህሎት መብቃት ይጠበቅበታል ብለዋል ።የኢትዮጵያ ጥራት ሽልማት ድርጅት የቦርድ ሰብሳቢ ዶክተር አድማሱ ፀጋዬ በበኩላቸው እንደገለጹት የአገሪቱ የልማትና ዕድገት ጉዞ በቀጣይነት ስኬት ማስመዝገብ የሚችለው  በሁሉም የልማት  መስኮች  የተሠማሩ ዜጎች  በሙሉ ጥራትን የለውጥ ጉዞ  ማዕከል ሲያደርጉ መሆኑን ገልጸዋል ።እንደ ዶክተር አድማሱ ገለጻ አዲስ አበባ ዩኒቨርስቲ ከዋልታ ኢንፎርሜሽን ማዕከል  ጋር በመሆን ያቋቋሙት የኢትዮጵያ ጥራት ሽልማት ድርጅት ዓለም አቀፍ የመመዘኛ መስፈርቶችን በማዘጋጀት በአገር ውስጥ የሚገኙ ኩባንያዎች ጥራት ላይ   የተሻለ በመሥራት  በዓለም አቀፍ ደረጃ ብቁና ተወዳደሪ እንዲሆኑ የበኩሉን ሚና እየተጫወተ መሆኑን ተናግረዋል ።ዘንድሮ በተካሄደው 4ኛው ዙር የጥራት ሽልማት ውድድር  55 የምርትና አገልግሎት ሠጪ  ድርጅቶች  የተሳትፉ  ሲሆን ከተለያዩ  ባለድርሻ አካላት፣ ሙያተኛ ዳኞችና የቴክኒክ ኮሚቴ አባላት ተገምግመው  አምስት ድርጅቶች የ1ኛ ደረጃ  የዋንጫ ተሸላሚ ፣ አንድ ድርጅት የ2ኛ ደረጃ የዋንጫ ተሸላሚና አምስት ድርጅቶች የ3ኛ ደረጃ  የዋንጫ ተሸላሚ ሲሆኑ ሌሌች እንደ ደረጃቸው  የላቀ አድናቆትና የሰርትፍኬት ተሸላሚ ሆነዋል።በ4ኛው ዙር  የጥራት ሽልማት ኢንተርናሽናል ክልኒካል ላብራቶርስ ፣ የኢትዮጵያ ቆዳ አክሲዮን ባህበር  ፣ ጎንደር ዩኒቨርስቲ ፣ ተክለብርሃን አምባዬ ኮንስትራክሽንና የአማራ መልሶ ማቋቋምና ልማት ድርጅት ( አመልድ) የ1ኛ ደረጃ ዋንጫ ተሸላሚዎች መሆን ችለዋል ።በመጨረሻም ለኢትዮጵያ የጥራት ሽልማት ድርጅት የቴክኒክ  ኮሚቴ  አባልነት ለሁለት ዓመት ሲያገለግሉ ለቆዩ  አባላት በመድረኩ የእውቅና ሽልማት እንደተበረከተላቸው ዋልታ ኢንፎርሜሽን ማዕከል ዘግቧል ።